
RAPORT COMUN
asupra
Propunerii legislative privind întreținerea terenurilor intravilane
ce fac obiectul proprietății particularilor

În conformitate cu prevederile art. 95 din Regulamentul Camerei Deputaţilor, republicat, Comisia juridică, de disciplină şi imunităţi și Comisia pentru administrație publică și amenajarea teritoriului au fost sesizate, spre dezbatere, în fond, cu  Propunerea legislativă privind întreținerea terenurilor intravilane ce fac obiectul proprietății particularilor, trimisă cu adresa nr. Pl-x 229 din 29 aprilie 2014 şi  înregistrată cu nr. 4c-11/512 din 29 aprilie 2014, respectiv cu nr. 4c-6/176  din 5 mai  2014.
Potrivit prevederilor art. 75 din Constituţia României, republicată şi ale art. 92 alin. (9) pct. 1 din Regulamentul Camerei Deputaţilor, republicat, Camera  Deputaţilor este  Cameră decizională.

Senatul, în calitate de primă Cameră sesizată a respins propunerea legislativă în ședința din 23 aprilie  2014.


Consiliul Legislativ, prin avizul nr.1509 din 19 decembrie 2013, a avizat favorabil inițiativa legislativă, cu observații și propuneri.

Guvernul României a transmis un punct de vedere cu nr. 570/ DPSG din 28 martie 2014 prin care nu susține adoptarea propunerii legislative.
Comisia pentru mediu și echilibru ecologic a transmis un aviz negativ cu nr. 4c-27/106 din 6 mai 2014.
Propunerea legislativă are ca obiect de reglementare instituirea unor obligaţii în sarcina deţinătorilor de terenuri virane sau de construcţii începute şi nefinalizate în intravilan, în scopul asigurării respectării normelor de igienă şi al îmbunătăţirii calităţii mediului înconjurător. Se propun măsuri pentru asigurarea, păstrarea curăţeniei şi a ordinii pe întreg teritoriul României, buna gospodărire, îndepărtarea câinilor comunitari şi respectarea normelor de igienă în scopul protejării sănătăţii publice, precum şi pentru asigurarea, întreţinerea mediului înconjurător. În acest sens, autorităţile administraţiei publice locale, prin intermediul primăriilor, Administraţiei Domeniului Public, Autorităţii pentru Supravegherea şi Protecţia Animalelor, precum şi Poliţiei Locale, vor fi responsabile de aplicarea procedurii prevăzute de propunerea legislativă.
 În conformitate cu prevederile art. 61 și art. 63 din Regulamentul Camerei Deputaţilor, republicat, Comisia juridică, de disciplină și imunități și Comisia pentru administrație publică și amenajarea teritoriului au examinat iniţiativa legislativă, expunerea de motive, avizul Consiliului Legislativ și punctul de vedere al Guvernului României, în şedinţe separate. 

Comisia pentru administrație publică și amenjarea teritoriului a dezbătut inițiativa legislativă în ședința din 10 martie 2015.
Din numărul total de 23 de membri ai Comisiei au participat la ședință 22 deputați.

La dezbaterile care au avut loc au participat, în calitate de invitați, doamna Sirma Caraman, Secretar de  Stat în cadrul Ministerului Dezvoltării Regionale și Administrației Publice și doamna Elena Cucoș - șef birou în Ministerul Dezvoltării Regionale și Administrației Publice
Comisia juridică, de disciplină și imunități a dezbătut inițiativa legislativă în ședința din 23 noiembrie 2015.

La dezbateri au fost prezenţi 20 deputaţi, din totalul de 26 de membri ai Comisiei juridice, de disciplină şi imunităţi.
Cu ocazia dezbaterilor, membrii comisiilor au constatat că în prezent există cadrul legal cu obiect de reglementare similar celui din prezenta propunere legislativă și nu au fost respectate normele de tehnică legislativă, în sensul că nu a fost utilizată o exprimare unitară, consacrată juridic. De asemenea, s-a constatat că dispozițiile propunerii legislative nu îndeplinesc acele condiții de claritate și de previzibilitate specifice normelor juridice, precum și cele ale preciziei pentru a putea fi aplicate și nu sunt corelate cu alte prevederi din legi care au același obiect de reglementare sau similar.
În urma dezbaterilor, membrii Comisiei juridice, de disciplină și imunități și membrii Comisiei pentru administrație publică și amenajarea teritoriului au hotărât, cu majoritate de voturi, (un vot împotrivă), să supună plenului Camerei Deputaților respingerea Propunerii legislative privind întreținerea terenurilor intravilane ce fac obiectul proprietății particularilor.

În raport cu obiectul și conținutul regelemntării, propunerea legislativă face parte din categoria legilor ordinare.
            PREŞEDINTE,                                                                PREȘEDINTE,

          Bogdan Liviu CIUCĂ                                                   Paul Victor DOBRE                                                                                                                                 
                 SECRETAR,                                                                  SECRETAR,

 Sorin Constantin STRAGEA                                                      Radu BABUȘ                      

Consilier parlamentar, Paul Șerban                                                                       Șef serviciu, Sofia Chelaru 

